Diari Oficial de la Generalitat Valenciana


Sumari del DOGV 9543, del 28-02-2023 (2023/1786)

RESOLUCIÓ de 20 de febrer de 2023, de la consellera d'Agricultura, Desenvolupament Rural, Emergència Climàtica i Transició Ecològica, per la qual es convoquen ajudes per a la contractació d'educadors i educadores ambientals en les entitats locals, en el marc del Pla integral de residus a la Comunitat Valenciana, per a l'exercici de 2023.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9543

Data del DOGV
:   28-02-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/1786


Data del document
:   20-02-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda pública

RESOLUCIÓ de 20 de febrer de 2023, de la consellera d'Agricultura, Desenvolupament Rural, Emergència Climàtica i Transició Ecològica, per la qual es convoquen ajudes per a la contractació d'educadors i educadores ambientals en les entitats locals, en el marc del Pla integral de residus a la Comunitat Valenciana, per a l'exercici de 2023. [2023/1786]  
  
L'Ordre 19/2021, de 4 d'octubre de 2021, de la Conselleria d'Agricultura, Desenvolupament Rural, Emergència Climàtica i Transició Ecològica, estableix les bases reguladores per a la concessió d'ajudes destinades a la contractació d'educadors i educadores ambientals en les entitats locals, en el marc del Pla integral de residus en la Comunitat Valenciana (d'ara en avant PIRCVA), donant així compliment al que es disposa en l'apartat 2 de l'article 9 de la Llei 38/2003, de 17 de novembre, general de subvencions.  
D'altra banda, i segons disposa l'apartat 2 de l'article 23 de la mateixa llei, la iniciació del procediment de concessió de les ajudes es realitzarà mitjançant una convocatòria aprovada per l'òrgan competent. Les ajudes públiques que ací es convoquen no necessiten de la seua notificació a la Comissió Europea, per no complir tots els requisits de l'article 107 del Tractat de funcionament de la Unió Europea (TFUE), atés que les entitats beneficiàries no exerceixen una activitat empresarial destinada a la consecució d'un benefici econòmic, i les ajudes no afavoreixen determinades empreses d'un sector o determinades produccions.  
  
Per tant, i a fi que s'inicie el procediment de sol·licitud i tramitació de les ajudes, en compliment de l'article 160 i 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
L'objecte de la present resolució és la convocatòria de les ajudes per al finançament de la contractació d'educadores i educadors pel que fa a la formació, informació, difusió i sensibilització a la ciutadania i a empreses generadores de residus, en la gestió dels residus domèstics.  
  
  
Segon. Entitats beneficiàries  
1. Seran entitats beneficiàries de les ajudes regulades per les presents bases les entitats locals de la Comunitat Valenciana que, en virtut de la Llei 7/2022, de 8 d'abril, de residus i sòls contaminats per a una economia circular i de la Llei 5/2022, de 29 de novembre, de la Generalitat, de residus i sòls contaminats per al foment de l'economia circular a la Comunitat Valenciana, presten, com a servei obligatori, la recollida, el transport i el tractament dels residus domèstics generats en les llars, comerços i serveis dels seus respectius àmbits territorials.  
  
2. Les ajudes podran ser sol·licitades per les entitats locals que presten tals serveis bé de manera independent (municipis) o mitjançant associació de diverses entitats locals (àrees metropolitanes, mancomunitats o diputacions provincials), de conformitat amb el que es disposa en la Llei 7/1985, de 2 d'abril, reguladora de les bases del règim local i en l'article 12.5 de la Llei 7/2022.  
3. També es consideraran entitats beneficiàries de les ajudes els consorcis i entitats metropolitanes constituïts per a l'execució dels plans zonals de residus establits en el Pla de residus de la Comunitat Valenciana adaptat (d'ara en avant PIRCVA) i en les ordres d'aprovació d'aquests, en virtut del que es disposa en l'article 6.3 de l'LRCV i en l'article 108 de la Llei 8/2010, de 23 de juny, de la Generalitat, de règim local de la Comunitat Valenciana (d'ara en avant Llei règim local CV).  
  
4. Així mateix, podran ser beneficiàries de les ajudes les diputacions provincials, en virtut de les competències que tenen atribuïdes per l'article 7 de l'LRCV i en l'article 50 de la Llei 8/2010, de 23 de juny, de règim local de la Comunitat Valenciana. Les diputacions provincials podran presentar una sol·licitud per cada encàrrec de gestió grupal de serveis que tinga encomanat.  
Tercer. Requisits  
Els requisits i obligacions de les entitats beneficiàries seran els establits en la base tercera de l'Ordre 19/2001, de 4 d'octubre de 2021.  
  
  
Quart. Finançament de les ajudes  
L'import global màxim serà de 442.476,97 € i es finançaran amb càrrec al crèdit de la línia S8491000 del capítol IV, programa pressupostari 442.50, Qualitat i educació ambiental, Aplicació: 61.56.71.2879.084.67, dels pressupostos de la Generalitat per a l'exercici 2023.  
  
Cinqué. Despeses subvencionables  
Seran despeses subvencionables els salaris i costos socials corresponents a la contractació de personal educador ambiental efectuats des de l'1 de gener de 2023 fins al 30 de novembre de 2023. En el cas de subcontractació del servei d'educació ambiental, seran subvencionables els costos del contracte que es formalitze amb aquesta finalitat.  
  
Sisé. Quantia de l'ajuda  
La quantia de l'ajuda que es podrà rebre sobre la despesa elegible no podrà ser superior a 40.000 €.  
El nombre de persones educadores que cada entitat dispose seran les determinades en l'article 14 del PIRCVA, independentment de la despesa elegible (nombre de persones educadores a finançar la seua contractació) que cada entitat local determine per a la present convocatòria. En les entitats locals supramunicipals es computarà la població per la suma de la de les entitats locals que la componen:  
Els municipis de menys de 5.000 habitants podran agrupar-se per a compartir aquest educador ambiental.  
Per a municipis de més de 5.000 habitants censats segons l'INE, s'haurà de disposar de més d'un educador ambiental, segons la següent proporció:  
a) Fins a 5.000 habitants dada INE: mínim 1 persona educadora ambiental a jornada completa.  
b) Entre 5.001 habitants i 9.999 habitants dada INE: mínim 2 persones educadores ambientals a jornada completa.  
c) Entre 10.000 habitants i 50.000 habitants dada INE: mínim 3 persones educadores ambientals a jornada completa.  
d) Entre 50.001 habitants i 99.999 habitants dada INE: mínim 4 persones educadores ambientals a jornada completa.  
e) Entre 100.000 habitants i 199.999 habitants dada INE: mínim 5 persones educadores ambientals a jornada completa.  
f) Entre 200.000 habitants i 299.999 habitants dada INE: mínim 6 persones educadores ambientals a jornada completa.  
g) Entre 300.000 habitants i 399.999 habitants dada INE: mínim 7 persones educadores ambientals a jornada completa.  
h) Entre 400.000 habitants i 1.000.000 habitants dada INE: mínim 8 persones educadores ambientals a jornada completa.  
  
Seté. Terminis  
El termini de presentació de sol·licituds serà de 10 dies hàbils, des de l'endemà de la publicació de l'extracte de la convocatòria en el Diari Oficial de la Generalitat Valenciana.  
  
Huité. Sol·licitud  
1. La sol·licitud es presentarà telemàticament, de conformitat amb el que s'estableix en l'article 14 de la Llei 39/2015, d'1 d'octubre, del procediment administratiu comú de les administracions públiques, així com les esmenes o les aportacions documentals posteriors a la presentació de la sol·licitud i els altres tràmits associats al procediment de concessió. Per a això, s'haurà d'utilitzar el procediment habilitat en la seu electrònica de la Generalitat, al qual pot accedir-se des de l'adreça d'internet sede.gva.es/es/proc22048, així com els corresponents models normalitzats disponibles en aquesta. Si alguna entitat presenta la seua sol·licitud presencialment es requerirà la interessada perquè la presente a través de la seu electrònica de la Generalitat. A aquest efecte, es considerarà com a data de presentació de la sol·licitud aquella en què haja sigut realitzada la presentació telemàtica en la seu electrònica de la Generalitat.  
  
Per a accedir de manera telemàtica al procediment, la persona sol·licitant haurà de disposar de signatura electrònica avançada amb el certificat qualificat de representant d'entitat emés per l'Agència de Tecnologia i Certificació Electrònica de la Comunitat Valenciana (ACCV). Així mateix, es podrà utilitzar qualsevol altre sistema de signatura electrònica admés per la seu electrònica de la Generalitat (sede.gva.es/es/sede\_certificados).  
En cas que es vulga tramitar un procediment en representació d'altres persones, es podrà atorgar aquesta representació a través del Registre de representants de l'ACCV (https://www.accv.es/servicios/registro-de-representantes/). L'accés al Registre de representants per part de les persones representades pot realitzar-se utilitzant un certificat de representant d'entitat.  
Les sol·licituds presentades han de signar-se amb el certificat digital de la persona que presenta la sol·licitud o, si és el cas, amb el certificat digital del seu representant. Així mateix, se signaran electrònicament per les persones competents per a això aquells documents que s'adjunten i que siga obligatori signar-los.  
  
Nové. Documentació per a aportar junt amb la sol·licitud  
1. Totes les sol·licituds s'acompanyaran, amb caràcter obligatori, de la següent documentació:  
a.  
- Acreditació de la identitat de la persona sol·licitant en cas de no autoritzar la seua consulta per l'òrgan gestor del procediment.  
- Acreditació, quan siga procedent, de la identitat del representant legal, quan aquesta representació s'efectue per una persona jurídica, en cas de no autoritzar la seua consulta per l'òrgan gestor del procediment.  
- Acreditació de la representació, si escau.  
- Acreditació d'estar al corrent de les obligacions tributàries, estatals i autonòmiques, i amb la Seguretat Social, en cas de no autoritzar o oposar-se a la seua consulta per l'òrgan gestor del procediment.  
b) Certificat de l'acord de l'òrgan de govern competent d'aprovació de la documentació i de presentació de la sol·licitud a la convocatòria.  
  
c) Declaració responsable de l'òrgan de govern competent de l'entitat sol·licitant sobre altres subvencions rebudes o sol·licitades per a les mateixes despeses elegibles.  
d) Certificat de la Intervenció de l'entitat sol·licitant de disponibilitat pressupostària de la despesa objecte de l'ajuda.  
e) Memòria explicativa que inclourà:  
- Descripció de les activitats d'educació ambiental a desenvolupar per les persones educadores ambientals a contractar.  
- Procediment de contractació del personal, en cas de subcontractació, procediment de contractació.  
- Calendari previst de desenvolupament de l'actuació dividit, si és el cas, per actuacions o fases d'implantació o desenvolupament.  
- Cens de la població afectada per l'actuació actualitzada abans de la finalització del termini de presentació de sol·licituds.  
- Pressupost de l'actuació a realitzar signat per la persona sol·licitant o representant.  
f) En el cas que una entitat local supramunicipal (diputació, consorci o mancomunitat) sol·licite ajuda per a la contractació de persones educadores per a un determinat nombre de municipis compresos en la seua àrea d'influència i una de les entitats locals municipals compresa en l'esmentada entitat local supramunicipal també sol·licite ajuda per a la contractació de persones educadores per al seu municipi, certificat de la Secretaria de l'entitat local municipal i/o supramunicipal que l'ajuda sol·licitada per ambdues no suposa doble finançament per a la mateixa activitat, sinó que l'ajuda per a la contractació de les persones educadores és independent i no concorre amb l'ajuda sol·licitada per cap d'aquestes.  
Si bé s'annexaran els següents documents addicionals, mitjançant l'enllaç abans indicat de la seu electrònica de la Generalitat:  
  
A) Les entitats locals municipals i mancomunitats:  
Certificat de la persona que ostente la secretaria de l'entitat local d'aprovació definitiva del Pla local de gestió de residus domèstics, d'acord amb el que prescriu el PIRCVA abans de la finalització del termini de presentació de sol·licituds. L'aprovació definitiva del pla local suposa la publicació definitiva d'aquest en el BOP corresponent.  
  
B) Els consorcis de residus  
1. Certificat del consorci en què s'acredite l'aprovació d'un preu públic diferenciat de la fracció de residus domèstics mesclats per la gestió separada de bioresidus abans de la finalització del termini de presentació de sol·licituds.  
2. Certificat dels municipis que, formant part del consorci corresponent, han donat la seua conformitat perquè la prestació del servei de persones educadores ambientals la realitze l'entitat abans de la data establida per a la finalització del termini de presentació de sol·licituds.  
  
C) Les diputacions provincials  
Certificat de l'entitat local d'aprovació del pressupost en el qual s'inclou la partida de despesa destinada a fomentar la gestió separada de bioresidus abans de la data establida per a la finalització del termini de presentació de sol·licituds.  
2. L'acreditació de la documentació esmentada en l'apartat anterior s'efectuarà sense perjudici del que s'estableix en l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
Quan l'Administració actuant consulte o sol·licite dades o documents en l'àmbit dels fins de la convocatòria que estiguen en el seu poder o que hagen sigut elaborats per qualsevol altra administració, el règim aplicable serà el següent:  
a) L'òrgan gestor del procediment haurà d'estar autoritzat per la persona interessada per a poder consultar les dades d'estar al corrent dels pagaments amb l'Agència Tributària, estatal i autonòmica. En cas contrari, la persona interessada haurà d'aportar els documents acreditatius corresponents.  
b) L'òrgan gestor del procediment té potestat per a consultar les dades d'estar al corrent amb la Tresoreria de la Seguretat Social. No obstant això, si la persona interessada desitja oposar-se a això, és imprescindible que indique la informació concreta a la consulta de la qual s'oposa i els motius que ho justifiquen. Si s'hi oposa queda obligada a aportar els documents acreditatius corresponents.  
c) L'òrgan gestor podrà verificar l'exactitud de les dades declarades per la persona interessada, d'acord amb el que s'estableix en la disposició addicional huitena de la Llei orgànica 3/2018, de 5 de desembre, en l'article 4 de la Llei 40/2015, d'1 d'octubre, de règim jurídic del sector públic i en l'article 13 de la Llei 38/2003, de 17 de novembre, general de subvencions.  
3. Les persones sol·licitants hauran de subscriure les següents declaracions responsables, segons corresponga:  
a) Que compleixen la normativa d'integració laboral de persones amb discapacitat o, si és el cas, l'exempció d'aquesta obligació, segons estableix el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.  
b) Que compleixen la normativa sobre igualtat efectiva entre homes i dones (Llei orgànica 3/2007 i Llei 9/2003 de la Generalitat).  
c) Que compleixen el que s'estableix en la Llei 1/2022, de 13 d'abril, de transparència i bon govern de la Comunitat Valenciana.  
d) Que estan al corrent en el compliment de les obligacions tributàries i amb la Seguretat Social.  
e) Que disposen de capacitat econòmica, financera i operativa suficient per a garantir l'execució de l'operació proposada.  
f) Que compleixen les obligacions per reintegrament de subvencions.  
g) Que proposen i executen els projectes que es corresponguen amb les línies d'actuació indicades i que compleixen els requisits i condicions que s'estableixen en l'ordre i en les respectives convocatòries.  
h) Que han informat les persones de les quals aporten dades o documentació en aquest procediment de:  
- La comunicació d'aquestes dades a l'Administració per al seu tractament en l'àmbit de les seues competències i d'acord amb els fins del procediment.  
- La possibilitat que l'Administració realitze consultes relacionades amb les seues dades per a comprovar, entre altres punts, la seua veracitat. Si aquesta consulta requereix autorització per llei per part de les persones les dades de les quals es consultaran, la persona sol·licitant o, el seu representant legal haurà d'haver recaptat aquesta autorització, que estarà disponible a requeriment de l'Administració en qualsevol moment.  
- La possibilitat i manera d'exercir els drets d'accés, rectificació, supressió, limitació del tractament o oposició que li assisteixen en relació amb el tractament de les seues dades personals.  
  
Desé. Instrucció  
1. La instrucció del procediment correspon a la Subdirecció General de Qualitat i Educació Ambiental de la Direcció General de Qualitat i Educació Ambiental.  
2. L'avaluació de les sol·licituds presentades a fi de la seua admissió es realitzarà per una comissió d'avaluació, que es constituirà d'acord amb l'especificat en la base novena de l'Ordre 19/2021, de 4 d'octubre de 2021.  
3. La concessió de les subvencions es realitzarà mitjançant el procediment de concurrència competitiva a què es refereix l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, l'article 22 de la Llei 38/2003, de 17 de novembre, general de subvencions, i l'article 55 del Reial decret 887/2006, de 21 de juliol, pel qual s'aprova el reglament de la Llei general de subvencions.  
4. Per a l'atorgament de les subvencions a l'efecte d'establir l'ordre de prelació entre les sol·licituds admeses a tràmit, la comissió d'avaluació tindrà en compte exclusivament l'ordre de presentació de la sol·licitud, fins a l'esgotament dels fons. A aquest efecte, es considerarà com a «data de presentació de la sol·licitud» aquella en la qual la sol·licitud estiga completa; per tant, en cas de requerir una millora de la sol·licitud o esmena d'aquesta, es prendrà com a data de presentació aquella en la qual haja sigut realitzada l'esmena.  
5. La comissió d'avaluació elaborarà la proposta de concessió de subvencions, que contindrà la llista de les sol·licituds admeses en els termes indicats en l'apartat anterior. En la proposta de concessió s'inclouran totes les entitats sol·licitants admeses, la despesa elegible, la quantia de l'ajuda que es proposa concedir i la motivació. Així mateix, es proposarà un llistat amb les entitats no beneficiàries de l'ajuda amb els motius de l'exclusió. Així mateix, s'establirà una llista de reserva, amb les sol·licituds admeses però no proposades per a concessió en virtut de la limitació de crèdit pressupostari assenyalat en la convocatòria.  
  
6. L'òrgan instructor formularà la proposta de resolució provisional de concessió de les ajudes, que es notificarà a les entitats sol·licitants, perquè, si és el cas, formulen les al·legacions que siguen procedents en el termini de 10 dies hàbils.  
7. La proposta de resolució provisional no atorga a l'entitat cap dret a obtindre la subvenció. En cas que alguna entitat proposada no l'accepte o desistisca de la seua sol·licitud, es concedirà la subvenció a l'entitat o entitats de la llista de reserva segons el seu ordre, en la quantia màxima establida o la quantitat que corresponga fins a esgotar el crèdit disponible.  
  
Onzé. Resolució i notificació  
1. Es delega en la persona titular de la direcció general competent en matèria de qualitat ambiental la competència per a resoldre les corresponents convocatòries.  
2. En la resolució definitiva de concessió de les ajudes, figuraran, com a mínim, l'import de l'ajuda, tipus d'ajuda, termini d'execució i les actuacions subvencionables.  
3. Les sol·licituds d'ajuda que no puguen ser ateses per haver-se adjudicat l'import global màxim de la convocatòria seran desestimades, conforme al que s'estableix en l'article 39 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, sense perjudici del que s'estableix en aquesta convocatòria referent a la llista de reserva.  
4. En la resolució de desestimació per falta de disponibilitat pressupostària, es farà constar la incorporació i la posició de la persona que sol·licite en la llista de reserva i les condicions que es deriven de la seua inclusió.  
5. La resolució definitiva de concessió, que serà motivada i tindrà els efectes i contingut previstos en l'article 25 de la Llei 38/2003, de 17 de novembre, general de subvencions, es publicarà en el Diari Oficial de la Generalitat Valenciana en un termini màxim de tres mesos comptats a partir de la finalització del termini per a la presentació de les sol·licituds, d'acord amb el que s'estableix en la normativa reguladora del procediment administratiu comú.  
Dotzé. Justificació econòmica  
1. La justificació de l'ajuda es realitzarà en la forma prevista en l'Ordre de bases 19/2021, de data 4 d'octubre, de la consellera d'Agricultura, Desenvolupament Rural, Emergència Climàtica i Transició Ecològica per a la contractació d'ajudes per a educadors i educadores ambientals de les entitats locals en el marc del PIRCVA, i podrà donar lloc a minoració, resolució o revocació.  
2. En tot cas, el compte justificatiu referent a les activitats i actuacions objecte de la subvenció que d'acord amb el resolc cinqué hauran de tindre termini de finalització com a màxim el 30 de novembre de 2023, anirà dirigit a la Direcció General de Qualitat i Educació Ambiental, i haurà de ser presentat, juntament amb la sol·licitud de pagament, com a màxim el 15 de desembre de 2023; haurà d'incloure:  
a) Memòria d'actuació justificativa i acreditativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
  
b) Memòria econòmica justificativa del cost de les activitats realitzades, que contindrà la relació desglossada de les despeses de l'activitat acompanyada d'original o còpia compulsada de les factures d'aquestes i certificat de l'interventor que audite el pagament o reconeixement de l'obligació d'aquest, adjuntant-se igualment còpia dels corresponents documents comptables i vinculant-los de manera unívoca a l'actuació realment executada. L'aportació dels esmentats documents inclourà, entre altres, les nòmines dels salaris abonats i les cotitzacions a la Seguretat Social.  
c) Declaració responsable en què s'indique si percep o no altres fons per a la realització de les mateixes actuacions objecte d'aquestes ajudes.  
En cas afirmatiu, s'aportarà una relació exhaustiva de les subvencions, ajudes, ingressos o altres recursos públics o privats que pogueren afectar la compatibilitat de les ajudes, indicant la procedència dels fons i el seu import, així com el percentatge d'imputació de cada subvenció a la despesa.  
D'acord amb l'article 70.3 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, una vegada transcorregut el termini màxim per a la justificació, sense que s'haja presentat davant l'òrgan administratiu competent, es requerirà l'entitat beneficiària perquè, en el termini improrrogable de 15 dies hàbils la presente. La falta de presentació de la justificació en el termini establit comporta la revocació de l'ajuda i l'exigència de les responsabilitats establides en la Llei general de subvencions.  
3. La quantia de les ajudes es recalcularà una vegada revisada la justificació de les despeses corresponents a les accions dutes a terme per l'entitat beneficiària, que podrà experimentar una minoració respecte a la quantia adjudicada inicialment.  
4. Les actuacions dutes a terme pels beneficiaris hauran d'estar completament executades i pagades amb anterioritat a la justificació econòmica.  
  
Tretzé. Transparència, subministrament d'informació i dades obertes  
  
Sense perjudici de les obligacions de transparència que té com a entitat pública, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, les entitats beneficiàries tenen les següents obligacions:  
  
1. Donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
2. Subministrar a l'entitat concedent, amb un requeriment previ, tota la informació que siga necessària per al compliment per aquesta de les obligacions previstes en la Llei 1/2022, de 13 d'abril, en el termini de 15 dies hàbils des del requeriment.  
3. La disposició dels nous conjunts de dades que es generen per la formalització i el desenvolupament de les subvencions atorgades per l'Administració de la Generalitat, sempre que siga possible, com a conjunt de dades obertes.  
Catorzé. Protecció de dades de caràcter personal i transparència  
1. La gestió de les ajudes comporta el tractament de dades de caràcter personal en el marc del que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. De conformitat amb el que es preveu en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre, respecte al tractament de dades de caràcter personal s'ha d'informar del següent:  
a) Nom del tractament: ajudes en matèria de qualitat ambiental.  
b) Identitat del responsable del tractament: persona titular de la sotssecretaria de la conselleria amb competències en matèria de medi ambient.  
c) Finalitat del tractament: tramitació d'ajudes en matèria de qualitat ambiental i canvi climàtic.  
d) Exercici de drets: les persones interessades tenen dret a sol·licitar l'accés, rectificació i supressió de les seues dades de caràcter personal, així com a sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en la següent adreça d'internet: sede.gva.es/es/proc19970.  
e) Reclamacions: sense perjudici de qualsevol altre recurs administratiu o acció judicial, si la persona interessada entén vulnerat el seu dret a la protecció de dades pot reclamar davant la Delegació de Protecció de Dades de manera presencial o telemàtica de conformitat amb el que es preveu en la següent adreça d'internet: sede.gva.es/es/proc22094, sense perjudici de la possibilitat de reclamar davant l'Agència Espanyola de Protecció de Dades.  
f) Es pot obtindre informació més detallada en el següent enllaç: https://agroambient.gva.es/es/registre-de-tractaments  
3. Quan l'entitat sol·licitant, o el seu representant legal, aporte dades de caràcter personal de terceres persones en el procediment administratiu, tindrà l'obligació d'informar-los dels següents punts:  
a) La comunicació d'aquestes dades a l'Administració per al seu tractament en l'àmbit de les seues competències i d'acord amb els fins del procediment.  
b) La possibilitat que l'Administració realitze consultes relacionades amb les seues dades per a comprovar, entre altres punts, la seua veracitat. Si aquesta consulta requereix autorització per llei per part de les persones les dades de les quals es consultaran, la persona sol·licitant, o el seu representant legal, haurà d'haver sol·licitat aquesta autorització, que estarà disponible a requeriment de l'Administració en qualsevol moment.  
c) La possibilitat i manera d'exercir els drets d'accés, rectificació, supressió, limitació del tractament o oposició que l'assisteixen en relació amb el tractament de les seues dades personals.  
  
Quinzé. Recursos contra la convocatòria  
Contra la present resolució, que posa fi a la via administrativa, podrà interposar-se en el termini d'un mes, un recurs potestatiu de reposició davant l'òrgan que va dictar la resolució, de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé en el termini de dos mesos un recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es preveu en els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que s'estime oportú.  
  
Setzé. Efectes  
Aquesta resolució produirà efectes des de l'endemà de la publicació del seu extracte en el Diari Oficial de la Generalitat Valenciana.  
  
  
València, 20 de febrer de 2023.- La consellera d'Agricultura, Desenvolupament Rural, Emergència Climàtica i Transició Ecològica: Isaura Navarro Casillas.